Kaarel Nurmsalu

Kaarel Nurmsalu (sündinud 30. aprillil 1991 Rakveres) on eesti endine suusahüppaja ja kahevõistleja.

Haridus
Nurmsalu on lõpetanud 2010. aastal Tamsalu Gümnaasiumi. Tallinna Tehnikaülikooli on ta lõpetanud 2018. aastal ärinduse erialal ning 2020. aastal turunduse ja müügijuhtimise magistrina.Kaarel Nurmsalu. Magistriõppesse võib minna isegi siis, kui tundub, et sul pole selletagi aega mitte millekski. taltech.ee, 7. mai 2021.

 Sportlastee ja saavutused 
Ta kuulus suusaklubisse Telemark. Tema koondisetreener oli Petter Kukkonen, klubitreenerid Hillar Hein ja Toomas Nurmsalu. Algul võistles Nurmsalu kahevõistluses ja suusahüpetes. 2011. aasta märtsis teatas ta, et jätkab karjääri suusahüppajana.Tippu pürgiv Kaarel Nurmsalu: hakkan suusahüppajaks! Epl.ee, 16. märts 2011Nurmsalu alavahetus sai heakskiidu, paljud üksikasjad jäid segaseks Postimees.ee, 13. aprill 2011 Aastatel 2012–2014 ja 2016–2017 treenis ta Topi Sarparanta juhendamisel. 2014. aasta suvel teatas Nurmsalu, et lõpetab karjääri rahapuuduse tõttu. Jaanuaris 2017 naasis tippsporti, kuid terviseprobleemide tõttu lõpetas võistlusspordi sama aasta kevadel.

Otepääl peetud 2011. aasta juunioride ja U23 maailmameistrivõistlustel sai ta pronksmedali nii kahevõistluse normaaldistantsil, suusahüpetes kui ka kahevõistluse sprindidistantsil.

Kaarel Nurmsalu nimel on Eesti suusahüpete lennumäe rekord 213 meetriga, mille ta hüppas 23. märtsil 2017.

2013. aasta maailmameistrivõistlustel Val di Fiemmes tuli Nurmsalu esimese Eesti suusahüppajana maailmameistrivõistlustel 30 parema sekka. Väikesel mäel pääses ta teise vooru (25. koht) ja lõpuks jäi jagama 26. kohta.Nurmsalu tegi MM-il Eesti suusahüpete ajalugu, kuldmedal Norrasse Postimees.ee, 23. veebruar 2013 Suurel mäel sai ta samuti 26. koha.Nurmsalu tegi hea võistluse ning kordas elu parimat MM-i kohta Delfi.ee, 28. veebruar 2013

2012/13. aasta maailma karikasarja etapil Planicas saavutas ta 13. koha. 

2013/14. aasta maailma karikasarja etapil Holmenkollenis saavutas ta 6. koha. Ükski eestlane ei ole suusahüpetes varem nii kõrgele kohale jõudnud. 

Nurmsalu on tulnud suusahüpetes aastatel 2010–2016 individuaalselt 7 korda (sh 4 korda suvistel meistrivõistlustel) ning kahevõistluses 2008–2010 individuaalselt 4 korda (sh 3 korda suvistel meistrivõistlustel) ja 1 korra sprinditeates Eesti meistriks.

 Tunnustus 
 2011 – Lääne-Virumaa parim meessportlane  
 2011 – Eesti parim kahevõistleja
 2012, 2013, 2014 ja 2017 – Eesti parim suusahüppaja
 2012 – Eesti Vabariigi spordipreemia (kolme pronksmedali võitmise eest kahevõistluses ja suusahüpetes juunioride maailmameistrivõistlustel 2011. aastal) 

Isiklikku
Nurmsalu on pärit Tamsalust. Tema isa Toomas Nurmsalu on tulnud aastatel 1996–1997 rallikrossis ning 1994 ja 2001 rallisprindis Eesti meistriks. Toomas Nurmsalu on harrastanud ka kahevõistlust ja suusahüppeid.

Kaarel Nurmsalu abikaasa on Ekaterina Nurmsalu, paaril on kaks poega.Palju õnne! Mägikotkas Kaarel Nurmsalu sõudis abieluranda ohtuleht.ee, 17. juuli 2017

Ta on 183 cm pikk ja tema võistluskaal oli 66 kg (normaalkaal 80 kg). Soovitud võistluskaalu saavutamiseks näljutas Nurmsalu end korduvalt, mis põhjustas hiljem tervisehäireid, ning 2016/2017 hooaja järel lõpetas ta võistluskarjääri.

Nurmsalu on olnud aastatel 2009–2016 Tamsalu vallavolikogu liige. Ta on töötanud AS Ramirent Baltic turundusjuhi ja AS Coop Pank tootejuhina. 2016. aastast on ta MTÜ Team Karla juhatuse liige ja spordimänedžer.Kaarel Nurmsalu ESBL.

Viited

 Välislingid 

 Tutvustus Eesti Suusaliidu lehel


 Kaarel Nurmsalu: läksin ühele tavalisele jooksuringile, kui üks näopool ära vajus. Alguses kartsin seda kõige hullemat sport.delfi.ee, 4. veebruar 2023
 Kaarel Nurmsalu tugevas konkurentsis tuleristsed saanud Kaimar Vagulist: sel tasemel konkureerimiseks on vaja füüsist parandada sport.delfi.ee, 28. detsember 2024

Kategooria:Eesti kahevõistlejad
Kategooria:Eesti suusahüppajad
Kategooria:Sündinud 1991